
Notă de sinteză

  

 

Prezentul studiu constituie o încercare de analiză a impactului şi rolului protecţiei consumatorului în unele state membre ale Uniunii Europene (ex.: Belgia, Danemarca, Franţa, Germania, Italia, Olanda, Marea Britanie, Suedia) şi în S.U.A., precum şi asupra poziţiei acesteia în cadrul procesului de dezvoltare a economiei de piaţă în România.

De asemenea, lucrarea de faţă pune în evidenţă anumite concepte specifice referitoare la consumatori şi răspunderea agenţilor economici pentru produse defectuoase sau nocive.

În acelaşi timp, sunt relevate aspecte esenţiale cu privire la accesul consumatorului la justiţie — pe plan intern şi internaţional — competenţa instanţelor de judecată în soluţionarea litigiilor de consum, respectiv efectele hotărârilor judecătoreşti asupra comportamentului de consum al societăţii civile.

În final, menţionăm faptul că acest demers vizează extinderea ariei de cunoaştere a problematicii legate de protecţia consumatorilor în scopul diversificării mijloacelor de apărare a drepturilor fundamentale ale acestora.

 

 

 

 

 

 

 

 

 

 

 

 

 

Capitolul 1

Consideraţii generale

O condiţie „sine qua non” pentru buna funcţionare a unei economii de piaţă o reprezintă orientarea întregii producţii de bunuri şi servicii către îndeplinirea în cel mai înalt grad şi în mod eficient a necesităţilor oamenilor şi ale societăţii.

În ciuda crezului fundamental al acestui tip de economie, care stabileşte poziţia de suveran a consumatorului, există numeroase motive de natură să argumenteze necesitatea protecţiei sale, aceasta fiind o componentă de bază a protecţiei sociale din orice ţară.

În acest sens este necesară o intensificare a cercetării ştiinţifice pentru a găsi răspunsuri competente la multe întrebări care sunt generate de evoluţiile teoretice şi practice ale protecţiei consumatorilor.

În condiţiile creşterii spectaculoase a ofertei de bunuri şi servicii şi fiind confruntaţi cu o înăsprire a concurenţei, agenţii economici sunt obligaţi să conştientizeze faptul că rămânerea lor în competiţie depinde de numărul de consumatori atraşi, recunoscându-se astfel suveranitatea consumatorului pe piaţa de bunuri şi servicii.

Drept urmare, agenţii economici sunt preocupaţi de satisfacerea cât mai deplină a cerinţelor exprimate şi specificate, cu scopul ca produsele lor să se apropie cât mai mult, iar dacă se poate să satisfacă integral aşteptărilor consumatorilor. Legat de acestea, agenţii economici trebuie să aloce fonduri importante pentru publicitate, reclamă, stimularea consumului.

În jurul consumatorului gravitează toate problemele ce frământă orice producător sau distribuitor, iar luarea unor decizii finale se dovedeşte a fi un demers foarte delicat, oscilând între două tentaţii extreme: aceea de a particulariza până la nivelul individului, pe de o parte, şi cea de a generaliza până la nivelul unor mase mari omogene de consumatori, pe de altă parte.

În cadrul economiei de piaţă reale există multe deficienţe ale mecanismului ce pot afecta interesele consumatorilor, fapt ce conduce la diminuarea suveranităţii sale. Acestea ţin de faptul că nu mai există o libertate de alegere a consumatorilor, deoarece aceştia sunt supuşi constrângerilor generate de producţia de masă, de clauzele contractelor standardizate şi de unele manifestări de monopol.

Tot în acelaşi context, transparenţa pieţei nu este întotdeauna o realitate, ceea ce domină piaţa din acest punct de vedere fiind publicitatea, care are drept scop promovarea vânzărilor şi nu furnizarea de informaţii.

În baza acestor aspecte menţionate, şi impune cu acuitate elaborarea unor politici eficiente de protecţie a consumatorilor atât la nivel naţional cât şi la nivel internaţional.

1.1. Noţiunea de consumator

Ca purtător al cererii, consumatorul joacă un rol important în cadrul mecanismului de piaţă, constituind, în acelaşi timp, elementul de referinţă al tuturor activităţilor întreprinse de toţi agenţii economici, fie ei producători, comercianţi sau prestatori de servicii.

Consumatorul, respectiv populaţia, este principalul destinatar al celei mai mari părţi din volumul de produse ce se realizează şi importă de societate, fiind tot el şi cel care închide un ciclu al procesului economic, astfel încât orice dereglare în acest sector ar putea avea repercusiuni dintre cele mai nefavorabile asupra unei economii.

Întâietatea utilizării noţiunii de consumator este disputată între europeni şi nord-americani. Pe când cei din urmă afirmă că preşedintele John Kennedy a utilizat pentru prima dată noţiunea în faţa Congresului, în 1962, rostind celebrele cuvinte: „Consumers, by definition, include us all” , europenii pun pe seama economiştilor folosirea termenului, în timpul crizei economice din 1930.

Indiferent unde şi când a fost denumit astfel, consumatorul a existat din cele mai vechi timpuri. Cumpărător sau utilizator, el era protejat încă din antichitate împotriva viciilor ascunse ale lucrului achiziţionat.

Astfel, la contractul de vânzare din dreptul roman putea fi adăugat chiar şi aşa numitul „pactum disciplinentiae”, prevăzut în favoarea cumpărătorului, care avea posibilitatea să înapoieze lucrul într-un anumit termen, când constata că nu îi este pe plac.

Odată cu dezvoltarea ştiinţei, a tehnicii şi tehnologiei şi a pieţelor de desfacere, consumatorul a început să fie pus în faţa unor produse din ce în ce mai complexe. Prin intermediul mijloacelor de comunicare şi informare, a publicităţii comerciale, consumatorul ia contact cu o piaţă, în care agentul economic (fabricant, distribuitor, comerciant) deţine controlul absolut. Beneficiind de o mare putere economică, acesta impune produsele pe piaţă, determinându-l pe consumator să le achiziţioneze, fie că ele corespund sau nu necesităţilor lui.

În aceste condiţii, în raportul de schimb se produce un dezechilibru: de o parte se află profesionistul (producător, distribuitor, comerciant), puternic din punct de vedere economic, bine organizat şi informat, iar de cealaltă parte, consumatorul, dezinformat, lipsit de puterea de a negocia, slab din punct de vedere financiar şi juridic.

În acest context, protejarea consumatorilor a apărut ca o necesitate, care s-a materializat într-o legislaţie specifică acestui domeniu.

În România, interesul protecţiei consumatorului a apărut, cu precădere, după 1989, alimentat de dorinţa integrării în structurile europene şi de noile condiţii din economia românească. 

Noţiunea de consumator a primit în literatura de specialitate două accepţiuni: una obiectivă şi alta subiectivă. Potrivit celei obiective, consumator este toată lumea. În această categorie intră:

· producătorii, fabricanţii, comercianţii, altfel spus, agenţii economici care achiziţionează bunuri în vederea desfăşurării activităţii lor;

· dobânditorii de produse pentru uzul lor privat, particular;

· simplii trecători („bystander” sau „passant innocent”) care nu au o relaţie directă cu produsul, dar care au suferit prejudicii de pe urma caracterului defectuos al acestuia.

S-a considerat că extinderea excesivă a noţiunii de consumator nu este în interesul celui care are nevoie de protecţie, a părţii dezavantajate din relaţiile de consum.

Conform definiţiei subiective, pentru ca o persoană să aibă calitatea de consumator trebuie să îndeplinească cel puţin două condiţii:

· să dobândească, să posede sau să utilizeze un bun sau un serviciu;

· dobândirea, posesia sau utilizarea să se facă în scop privat.

Trebuie menţionat faptul că asimilarea consumatorului cu cumpărătorul este frecventă în practică, deşi noţiunea de consumator este mult mai largă. Astfel, consumatorul poate dobândi un bun (sau serviciu) nu numai cumpărându-l, dar şi ca efect al contractului de locaţiune sau de depozit.

În legislaţia română, noţiunea de consumator are o natură subiectivă. Potrivit art. 2, alin. 2 din Ordonanţa Guvernului nr. 21/1992 privind protecţia consumatorilor, consumator este „persoana fizică care dobândeşte, utilizează ori consumă, ca destinatar final, produse obţinute de la agenţii economici sau care beneficiază de servicii prestate de aceştia". Conform art. 115 din Legea nr. 105/1992 privind reglementarea raporturilor de drept internaţional privat, produsul achiziţionat trebuie să fie lipsit de legătură cu activitatea profesională sau comercială a consumatorului.

Legat de aceasta, scopul privat al utilizării produsului dobândit de destinatarul final reiese şi din art. 2, alin. 4 Ordonanţa Guvernului nr. 21/1992 ce prevede că produsul este „bunul material destinat consumului sau utilizării individuale sau colective".

Consumatorul trebuie privit printr-o accepţiune mai largă, acordându-i-se o dimensiune colectivă. Această dimensiune colectivă a noţiunii este recunoscută de legiuitorul român prin acordarea asociaţiilor de consumatori a dreptului de a intenta acţiuni în justiţie cu scutire de plata taxelor de timbru.

1.2. Noţiunea de consumator în legislaţia Uniunii Europene şi în convenţiile internaţionale

Un alt aspect important ce trebuie subliniat este reprezentat de înţelesul noţiunii de consumator în cadrul legislaţiei Uniunii Europene şi în convenţiile internaţionale.

În acest sens, Tratatul de la Maastricht din 7 februarie 1992, ce instituie Uniunea Europeană, menţionează în dispoziţiile sale: (art. 39(2), art. 40(3), art. 85(3), art.86(b)) noţiunea de consumator, fără a o defini în mod explicit.

Conform art. 129A, din acelaşi tratat, se urmăreşte realizarea unui nivel ridicat de protecţie a consumatorilor prin măsurile adoptate pentru constituirea pieţei unice.

În directivele europene termenul de consumator este utilizat dar nu, întotdeauna, definit. De asemenea, concepţia comunitară a consumatorului se circumscrie definiţiei subiective. Consumator poate fi numai persoana fizică ce încheie anumite tranzacţii fără legătură cu activitatea profesională.

De asemenea, în convenţiile aplicabile statelor Uniunii Europene conţinând reglementări destinate protecţiei consumatorilor există definiţii similare. Astfel, în Convenţia de la Bruxelles din 1968 cu privire la competenţa jurisdicţională în materie civilă şi comercială, consumator este acea persoană care încheie un contract fără legătură cu activitatea sa profesională (art. 13). Aceeaşi linie urmăreşte şi Convenţia de la Roma din 1980 cu privire la legea aplicabilă obligaţiilor contractuale, conform art. 5(1).

Se poate afirma, cu certitudine, faptul că, atât în legislaţia română de drept intern şi internaţional privat, cât şi în legislaţia statelor europene, consumatorul este partea dezavantajată din contractele de consum sau victima produselor defectuoase (nocive) utilizate sau consumate, atunci când acestea au fost dobândite într-un scop privat, fără legătură cu activitatea profesională a consumatorului.

1.3. Definirea conceptelor de protecţie a consumatorilor şi răspundere pentru produse nocive

Protecţia consumatorilor este o politică de stat relativ recentă, în special în România, care a apărut ca răspuns la situaţia în care se găseşte consumatorul, în faţa unei abundenţe de bunuri şi servicii pe o piaţă în continuă expansiune, care în afară de avantajele pe care i le oferă, îi creează şi multiple dificultăţi.

Consumatorul nu mai este cumpărătorul izolat de altădată, care achiziţionează bunuri de pe piaţa de mici dimensiuni. El s-a transformat într-un element al consumului de masă şi tot el face obiectul campaniilor publicitare şi al presiunilor exercitate de grupuri de producători şi distribuitori, care controlează şi determină funcţionarea pieţei.

Drept urmare, consumatorul nu mai joacă rolul de echilibru în raporturile de consum. El a devenit un instrument de care producătorii (distribuitorii, transportatorii, comercianţii) se folosesc pentru a obţine profituri cât mai ridicate.

Pe de altă parte, necesitatea derulării cu rapiditate a schimburilor comerciale a impus standardizarea contractelor tip, astfel încât autonomia de voinţă şi egalitatea părţilor contractante nu îşi mai găsesc locul în noua formă a societăţii de consum.

Pe cale de consecinţă, consumatorul nu mai negociază încheierea contractului şi, chiar dacă ar putea să o facă, el nu are competenţa juridică şi tehnică necesară, nu deţine informaţii utile înţelegerii factorilor în cauză. El nu are decât o alternativă: să fie de acord sau nu cu contractul pe care agentul economic i-l propune.

Starea de „slăbiciune” în care se găseşte consumatorul în relaţia lui cu agentul economic, imposibilitatea financiară şi juridică de a se confrunta cu acesta de pe o poziţie de egalitate impune protecţia părţii dezavantajate, a consumatorului, prin elaborarea unei legislaţii speciale.

În acest context, protecţia consumatorilor înseamnă:

· protecţia împotriva riscurilor susceptibile de a afecta sănătatea şi securitatea consumatorilor;

· protecţia împotriva riscurilor care ar putea aduce atingere intereselor economice ale consumatorilor;

· asigurarea reparării prejudiciilor suferite de consumatori;

· informarea şi educarea consumatorilor;

· organizarea şi reprezentarea consumatorilor în scopul apărării intereselor lor.

Prin urmare, consumatorii sunt protejaţi de abuzurile la care ar putea fi expuşi pe o piaţă dominată şi controlată de profesionişti.

Putem afirma că protecţia consumatorului înglobează măsurile preventive care sunt întreprinse de către autorităţile statului în scopul protejării cetăţenilor şi a descurajării unui comportament abuziv din partea agenţilor economici.

Încălcarea drepturilor consumatorilor duce la aplicarea de măsuri represive, care pot fi de natură administrativă, civilă sau penală.

Noţiunea de răspundere pentru produse înseamnă obligaţia producătorilor (agenţi economici) de a răspunde pentru consecinţele păgubitoare ale utilizării sau consumului unui produs pus în circulaţie. Altfel spus, răspunderea pentru produse presupune responsabilitatea acelora care furnizează bunuri pentru folosinţa altora, fie ei cumpărători sau utilizatori, pentru pagubele cauzate de defectele produselor lor.

Prin „produs” (conform Ordonanţei Guvernului nr. 21/1992) se înţelege orice bun material destinat consumului sau utilizării finale individuale sau colective, obţinut de la un agent economic (art. 4, alin 2 – 4).

Defectele pot fi de concepţie, de fabricaţie, sau pot consta în lipsa instrucţiunilor de folosire. Produsele nocive sau defectuoase nu oferă securitatea la care utilizatorul se poate aştepta. Ele se pot afla într-o stare periculoasă pentru consumator, comportând riscul de a afecta viaţa, sănătatea sau integritatea lor corporală ori se pot afla doar într-o stare inferioară aşteptărilor consumatorilor, când pot produce doar pagube economice.

În literatura juridică străină, atunci când se foloseşte noţiunea de răspundere pentru produse, aceasta este strâns legată de protecţia consumatorului. În acest sens este şi legislaţia română, fapt relevat de art. 114 – 116 din Legea nr. 105/1992, ce reglementează raporturile de drept internaţional privat, vizând răspunderea pentru produse care au cauzat prejudicii consumatorului român.

Răspunderea pentru produse faţă de consumatori poate avea o natură contractuală sau delictuală, în funcţie de relaţia dintre cel prejudiciat şi agentul economic responsabil şi de natura prejudiciului.

S-a considerat că, pentru prejudicii patrimoniale aduse consumatorilor, răspunderea agentului economic este contractuală, şi anume:

· dacă produsul nu corespunde scopului pentru care a fost achiziţionat sau valoarea lui de întrebuinţare este mult diminuată, agentul economic este tras la răspundere pentru viciile lucrului, în temeiul obligaţiei lui de garanţie;

· când consumatorul este prejudiciat în urma unui contract tip ce cuprinde clauze abuzive, el poate obţine anularea sau constatarea nulităţii acelor clauze în temeiul principiului bunei-credinţe la încheierea şi executarea contractelor;

· omisiunea de a-l informa pe consumator cu privire la conţinutul contractului sau la caracteristicile produsului conduce tot la răspunderea contractuală.

Atunci când proprietatea consumatorului este prejudiciată, deşi este o daună patrimonială, nu operează răspunderea contractuală, ci răspunderea delictuală, fiind vorba de „fapta” lucrului.

În ce priveşte natura răspunderii pentru prejudiciile nepatrimoniale, majoritatea autorilor români arată că viaţa, sănătatea, integritatea corporală nu sunt susceptibile a face obiectul negocierii contractului, ele ţinând de normele juridice ce reglementează răspunderea delictuală.

 

 

 

Capitolul 2

Sistemul de protecţie a consumatorilor în România

2.1. Cadrul legislativ şi instituţional

Intervenţia puterii publice în procesul de protecţie a consumatorilor se concretizează în două mari categorii de acţiuni:

· elaborarea unei legislaţii care să răspundă corespunzător necesităţilor generate de asigurarea protecţiei consumatorilor;

· crearea unor instituţii de specialitate care să vegheze asupra protecţiei consumatorilor.

În acelaşi timp, se impune adoptarea unor politici eficiente de protecţie a consumatorilor, capabile să vină în sprijinul acestora, prin instituirea unui cadru legislativ şi instituţional bine pus la punct, conlucrând cu părţile implicate, respectiv agenţii economici şi consumatorii, într-un cuvânt prin realizarea unui sistem de protecţie a consumatorilor viabil şi flexibil.

În România drepturile fundamentale ale consumatorilor pot fi sintetizate, după cum urmează:

· dreptul de a fi protejaţi împotriva riscului de a achiziţiona un produs sau de a li se presta un serviciu care ar putea să le prejudicieze viaţa, sănătatea sau securitatea, ori să le afecteze drepturile şi interesele legitime;

· dreptul de a fi informaţi complet, corect şi precis asupra caracteristicilor esenţiale ale produselor şi serviciilor, precum şi de a fi educaţi în calitatea lor de consumatori;

· dreptul de a avea acces la pieţe care să le asigure o gamă variată de produse şi servicii de calitate;

· dreptul de a fi despăgubiţi pentru prejudiciile generate de calitatea necorespunzătoare a produselor şi serviciilor;

· dreptul de a se organiza în asociaţii pentru protecţia consumatorilor, în scopul apărării intereselor lor.

Realizarea în practică a acestor drepturi, prevăzute în legislaţia română (Ordonanţa Guvernului nr. 21/1992 privind protecţia consumatorilor), presupune trei modalităţi specifice, şi anume:

· existenţa unui cadru legislativ şi instituţional;

· disponibilitatea autorităţilor de a ţine seama de grupurile de interese, în acest domeniu, din societatea civilă;

· posibilitatea, asigurată de un cadru democratic general, ca individul să-şi exprime interesele prin intermediul unor organizaţii neguvernamentale constituite în mod voluntar.

Societatea civilă trebuie să intervină pentru a asigura fluiditatea şi legalitatea derulării fenomenelor economice şi a raporturilor comerciale între membrii săi (agent economic – consumator). În cadrul acestor raporturi — asupra cărora societatea trebuie să vegheze prin măsurile sale de protecţie socială — se înscrie şi protecţia drepturilor consumatorilor.

Creşterea volumului şi complexităţii de produse a avut drept consecinţă confruntarea consumatorului cu o adevărată avalanşă informaţională în legătură cu bunurile economice prezente pe piaţă. În plus, în eforturile de a face faţă concurenţei din ce în ce mai acerbe, agenţii economici exercită adevărate presiuni asupra consumatorilor în încercarea lor de a-i influenţa să le cumpere bunurile oferite.

Pentru a contracara aceste efecte, se impune organizarea procesului de protecţie a consumatorului, fapt relevat prin emiterea de legi şi alte acte normative care să reglementeze întreaga gamă de aspecte pe care le are în vedere relaţia ofertant – consumator. 

Totodată sunt necesare instituţii care să implementeze aceste reglementări, fiind necesare şi acţiuni de stimulare a cetăţenilor pentru a-şi urmări cu competenţă drepturile în calitate de consumatori.

Apărarea drepturilor consumatorilor trebuie să se facă prin realizarea unui cadru juridic şi instituţional corespunzător pentru asigurarea achiziţionării bunurilor şi serviciilor în condiţii favorabile.

În esenţă, cadrul legislativ trebuie să rezolve o serie de obiective, cum ar fi:

· obligaţia comerciantului de a-şi asuma responsabilitatea calităţii produselor prin acte de vânzare şi acţiuni promoţionale;

· obligaţia ca mărfurile să corespundă cerinţelor de calitate;

· asigurarea concordanţei dintre parametrii calitativi ai mărfurilor şi parametrii înscrişi în prospectele ce însoţesc produsul;

· interdicţia de a pune în vânzare mărfuri alimentare şi nealimentare necorespunzătoare.

Astfel, în temeiul art. 107 (Actele Guvernului) din Constituţia României, au fost adoptate unele reglementări legale privind protecţia consumatorilor. Ele conferă elementele fundamentale ale protecţiei consumatorilor.

De asemenea, în articolele 31 (Dreptul la informaţie), 33 (Dreptul la ocrotirea sănătăţii), 43 (Nivelul de trai), 45 (Protecţia copiilor şi tinerilor), 47 (Dreptul la petiţionare) ale legii fundamentale, este legalizată nevoia de protecţie a cetăţenilor în calitatea lor de consumatori, în conformitate cu drepturile fundamentale consacrate şi universal acceptate.

Trebuie subliniat faptul că sistemul unitar de reglementări din acest domeniu are în vedere atât condiţiile concrete ale evoluţiei economiei româneşti, cât şi armonizarea legislaţiei româneşti cu cea europeană în materie.

În acest sens, menţionăm următoarele acte normative care alcătuiesc cadrul legislativ adecvat privind protecţia consumatorilor:

· Ordonanţa Guvernului nr. 21/1992, care reprezintă reglementarea de bază în domeniu. Ea instituţionalizează Oficiul pentru Protecţia Consumatorilor (actuala Autoritate Naţională pentru Protecţia Consumatorilor), precum şi organizarea şi funcţionarea unor asociaţii şi consilii pentru protecţia consumatorilor pe plan local şi central. Această ordonanţă a fost modificată recent prin Ordonanţa de Urgenţă a Guvernului nr. 2/04.01.2001, care relevă faptul că se înfiinţează Autoritatea Naţională pentru Protecţia Consumatorilor ca organ de specialitate al administraţiei publice centrale, în subordinea Guvernului, prin reorganizarea Oficiului pentru Protecţia Consumatorilor.

· Ordonanţa Guvernului nr. 19/1992, privind activitatea de standardizare, modificată de Legea nr. 11/1994;

· Ordonanţa Guvernului nr. 20/1992 ce cuprinde prevederi referitoare la activitatea de metrologie;

· Hotărârea Guvernului nr. 167/1992 privind constituirea şi funcţionarea sistemului naţional de certificare a calităţii;

· Hotărârea Guvernului nr. 665/1995 privind înlocuirea, remedierea sau restituirea produselor care prezintă deficienţe de calitate; 

· Hotărârea Guvernului nr. 784/1996, pentru aprobarea Normelor metodologice privind etichetarea produselor alimentare;

· Legea concurenţei, nr. 21/1996, privind regulile ce trebuie respectate de către agenţii economici români şi străini care îşi desfăşoară activitatea pe piaţa românească;

· Lega nr. 98/1994, privind stabilirea şi sancţionarea contravenţiilor la normele de igienă şi sănătate;

· Hotărârea Guvernului nr. 23/1995, privind instituirea sistemului de marcare pentru ţigarete, produse de tutun şi băuturi alcoolice;

· Ordonanţa Guvernului nr. 31/1995, privind reglementarea regimului de producere, circulaţie şi comercializare a produselor farmaceutice.

Referitor la instituţiile menite să aplice legislaţia în domeniu, Autoritatea Naţională pentru Protecţia Consumatorilor (A.N.P.C.) reprezintă principalul organism specializat având ca obiectiv fundamental al strategiei sale asigurarea respectării depline a drepturilor şi intereselor legitime ale consumatorilor.

Strategia A.N.P.C. vizează atât căile şi modalităţile de îmbunătăţire a calităţii produselor şi serviciilor, cât şi ameliorarea dezechilibrelor existente pe piaţă între puterea de apreciere, negociere şi înţelegere a consumatorului individual, pe de o parte, şi cea a producătorilor sau prestatorilor de servicii, pe de altă parte.

Totodată, A.N.P.C. acţionează pentru sprijinirea înfiinţării şi dezvoltării de asociaţii pentru protecţia consumatorilor, precum şi pentru apariţia consiliilor consultative pentru protecţia consumatorilor.

Organizarea societăţii civile pentru protecţia consumatorilor are în vedere asocierea consumatorilor în organizaţii neguvernamentale (O.N.G.), care să permită dialogul societăţii civile cu structuri ale administraţiei publice, conducând, prin metode şi tehnici specifice, la reprezentarea şi apărarea intereselor consumatorilor. Prin aceste forme organizatorice, consumatorii au dreptul şi posibilitatea să intre în contact direct cu organele şi instituţiile care au atribuţii în domeniul promovării şi apărării drepturilor fundamentale ale acestora. 

Dintre organismele neguvernamentale, asociaţiile pentru protecţia consumatorilor sunt reprezentative, ele constituind un factor de presiune asupra organismelor guvernamentale, fiind un partener social de discuţie activ, mai ales în luarea deciziilor în problemele referitoare la protecţia consumatorilor.

Aceste organisme neguvernamentale au următoarele drepturi:

· să fie susţinute şi sprijinite de către instituţiile administrative, publice, centrale şi locale în atingerea obiectivelor lor;

· să solicite autorităţilor competente luarea unor măsuri adecvate pentru asigurarea calităţii bunurilor şi serviciilor;

· să solicite realizarea de produse şi servicii în vederea satisfacerii nevoilor consumatorilor cu nevoi speciale;

· să fie consultate cu ocazia elaborării standardelor sau specificaţiilor care definesc caracteristicile tehnice şi calitative ale bunurilor şi serviciilor destinate consumatorilor;

· să informeze opinia publică prin mass-media asupra deficienţelor calitative ale produselor şi serviciilor;

· să introducă acţiuni în justiţie pentru apărarea drepturilor şi intereselor legitime ale membrilor lor;

· să solicite laboratoarelor acreditate efectuarea de analize şi încercări ale produselor destinate consumatorilor, şi de a publica rezultatele.

De asemenea, consiliile consultative reprezintă nişte organisme de protecţie a consumatorilor, alcătuite din reprezentanţi ai consumatorilor şi care funcţionează pe lângă anumite organisme sociale, organizaţii sindicale.

Pe viitor, se impune ca mişcarea neguvernamentală pentru protecţia consumatorilor, alături de instituţiile abilitate ale statului, să realizeze un echilibru de forţe în cadrul relaţiei ofertant – consumator, bazat pe respectarea cerinţelor economiei de piaţă şi a necesităţilor reale ale societăţii civile.

2.2. Accesul consumatorului la justiţie

Accesul la justiţie este un drept fundamental şi o condiţie a respectării ordinii juridice. Conform art. 21 din Constituţia României: „orice persoană se poate adresa justiţiei pentru apărarea drepturilor, a libertăţilor şi a intereselor sale legitime. Nici o lege nu poate îngrădi exercitarea acestui drept.”

Astfel, accesul la justiţie este garantat oricărei persoane fizice sau juridice, şi implicit consumatorului.

În România, răspunderea pentru calitatea produselor şi/sau serviciilor este reglementată de Ordonanţa Guvernului nr. 21/1992 privind protecţia consumatorului. Conform acesteia, agenţii economici răspund pentru calitatea produsului şi sunt obligaţi să asigure informarea consumatorilor, respectiv protejarea vieţii, sănătăţii sau securităţii acestora.

Legat de aceasta, în legislaţia privind protecţia consumatorilor (Ordonanţa Guvernului nr. 21/1992, art. 43) se prevede gratuitatea acţiunilor îndreptate de către asociaţiile pentru protecţia consumatorilor împotriva agenţilor economici care au prejudiciat drepturile şi interesele legitime ale membrilor lor.

Faţă de consumator va fi angajată răspunderea contractuală a distribuitorului-vânzător, care îl va chema în garanţie pe cel de la care a dobândit produsul. Aceste introduceri succesive în proces se finalizează cu chemarea în garanţie a fabricantului, acesta fiind, în cele din urmă, cel chemat să răspundă pentru deficienţele produselor sale.

Jurisprudenţa a apreciat că terţul prejudiciat poate acţiona pentru acoperirea prejudiciului direct împotriva producătorului, răspunderea acestuia fiind delictuală.

Atunci când terţul acţionează împotriva producătorului, în temeiul răspunderii pentru lucru, acesta poate cere ca vânzătorul să poată fi introdus în proces.

Prejudiciile pe care le poate suporta consumatorul sunt de mai multe tipuri:

a. produsul achiziţionat este defectuos, fiind el însuşi prejudiciat;

b. produsul defectuos cauzează prejudicii proprietăţii consumatorului;

c. este prejudiciată sănătatea, integritatea corporală sau chiar viaţa consumatorului.

În afara consumatorului individual, şi asociaţiile de consumatori pot introduce acţiuni în justiţie. Astfel, o asociaţie de consumatori constituită în condiţiile legii române (art. 31 – 38 din Ordonanţa Guvernului. nr. 21/1992) are atât capacitatea cât şi calitatea de a intenta acţiuni judiciare la instanţele române împotriva agenţilor economici care au cauzat prejudicii membrilor ei. Asemenea acţiuni pot fi de drept intern, dar şi de drept internaţional privat (de ex.: dacă unui membru al asociaţiei i-au fost cauzate daune în România, de un produs achiziţionat în străinătate, conform Legii nr. 105/1992, instanţa română este competentă să soluţioneze litigiul).

Se poate spune că protecţia consumatorului reprezintă un factor important de consolidare a unei societăţi democratice, pentru că obiectivul ei este de a asigura consumatorului participarea la luarea unor decizii corecte.

Drept urmare, este necesar accesul la justiţie al consumatorilor, în vederea obţinerii unei rezolvări legale a problemelor legate de calitatea şi eficacitatea anumitor produse, precum şi în scopul apărării drepturilor lor fundamentale.

2.3. Competenţa instanţelor de judecată în soluţionarea litigiilor de consum

În România, competente să soluţioneze litigiile de consum sunt instanţele de drept comun. Procedura obişnuită de soluţionare prezintă anumite inconveniente pentru consumator, constând, mai ales, în lipsa celerităţii desfăşurării procesului, în procedura costisitoare şi caracterul anevoios al administrării probelor.

Cu toate acestea se aplică cu precădere dispoziţiile Codului civil (art. 998, art. 1000, alin. 1) atunci când viaţa, sănătatea şi integritatea corporală a consumatorului sunt puse în pericol.

În litigiile transfrontaliere, consumatorul român poate sesiza fie o instanţă română, fie una străină, întrucât instanţele române nu au o competenţă exclusivă în soluţionarea litigiilor de consum. În acest sens, dacă producătorul are sediul într-o ţară străină şi consumatorul introduce acţiunea în justiţie la instanţa de la sediul acestuia, şansele ca hotărârea obţinută să fie pusă în aplicare sunt mult mai mari.

În dreptul intern, competenţa instanţelor judecătoreşti se analizează sub două aspecte: material şi teritorial. Competenţa materială presupune luarea în considerare a obiectului, valorii sau naturii cererii şi felului atribuţiilor jurisdicţionale ale instanţelor, în timp ce competenţa teritorială înseamnă repartizarea cauzei, în funcţie de anumite criterii, unei instanţe de judecată.

Trebuie menţionat faptul că viaţa, sănătatea, integritatea corporală a consumatorului sunt valori fundamentale care nu pot face obiectul negocierii contractuale. Atunci când aceste sunt prejudiciate sau când proprietatea consumatorului a suferit o atingere, acţiunea în răspundere civilă delictuală este de competenţa instanţei române, dacă locul delictului se află în România, sau dacă efectele acestuia se produc pe teritoriul ţării noastre.

Astfel, normele de competenţă în dreptul internaţional privat român prevăd, în art. 149, pct. 4, din Legea nr. 105/1992 privind reglementarea raporturilor de drept internaţional privat, că instanţele române sunt competente să soluţioneze litigiile (de consum) în materia răspunderii contractuale, dacă:

· contractul a fost încheiat în România;

· obligaţie contractuală, fie chiar în parte, trebuie executată în România.

În afară de regulile obiective de competenţă, prevăzute în art. 149, pct. 4, din Legea nr. 105/1992, părţile contractante pot include în contract o clauză atributivă de jurisdicţie pentru litigiile ce s-ar putea naşte între ele, sau pot încheia o asemenea convenţie pentru un litigiu actual. Art. 154 din Legea nr. 105/1992 permite încheierea unor asemenea convenţii: „Dacă părţile au supus, prin convenţie, litigiul dintre ele sau litigiile ce se vor naşte din actul pe care l-au perfectat, competenţei unei anumite instanţe, iar aceasta va fi investită cu competenţa jurisdicţională, cu două excepţii, şi anume:

a. instanţa este străină, iar litigiul intră în competenţa exclusivă a unei instanţe române;

b. instanţa este română, iar una dintre părţi învederează că o instanţă străină este exclusiv competentă.”

Validitatea clauzei atributive de competenţă se va aprecia după lex fori, însă condiţiile de fond şi interpretarea acesteia se vor analiza în funcţie de legea desemnată de părţile contractului principal (lex contractus).

Judecătorul român, învestit în temeiul unei clauze atributive, nu se va putea desesiza pe motiv că există alte instanţe cu care litigiul are conexitate şi care sunt competente să soluţioneze cauza. 

Pe cale de consecinţă, instanţa română va respinge acţiunea intentată de către un consumator, ca nefiind de competenţa sa, numai dacă:

· nu există un criteriu stabilit de lege care să-i confere jurisdicţie;

· nu există o clauză atributivă de jurisdicţie în favoarea instanţei române;

· există o clauză atributivă de jurisdicţie, dar este frauduloasă.

În cazul în care există un conflict negativ de jurisdicţii, respectiv nici o instanţă nu se consideră competentă şi cauza are legătură cu dreptul intern, instanţa română va reţine litigiul spre soluţionare pentru a nu fi culpabilă de denegare de dreptate.

Consumatorul român prejudiciat poate opta şi/sau pentru sesizarea unei instanţe străine care să corespundă în cel mai înalt grad intereselor sale.

De altfel, un litigiu de consum cu element de extraneitate poate fi simultan de competenţa mai multor instanţe aparţinând unor ţări diferite, situaţie justificată de coexistenţa unei multitudini de sisteme de drept internaţional privat. Aşadar, nimic nu împiedică un consumator român să introducă acţiuni concurente sau succesive la două sau mai multe instanţe diferite, întrucât în dreptul intenţional privat nu poate fi ridicată excepţia de litispendenţă şi nici de conexitate. Acest fapt are la bază următoarele motive:

· procedurale, respectiv în anumite state acest sistem este mai avantajos pentru consumatori datorită costurilor mici pe care le presupune procesul. Un alt aspect procedural de care poate ţine cont consumatorul este celeritatea desfăşurării procesului (ex.: în Germania durează 6 luni, pe când în Italia, aproximativ 5 ani);

· de competenţă legislativă, fapt explicat prin aceea că nu există un drept internaţional privat uniform. Drept urmare, fiecare instanţă aplică propriile norme conflictuale, care desemnează legea materială aplicabilă şi care într-un stat poate fi mai avantajoasă decât în altul (ex.: pot fi acordate despăgubiri mai mari pentru acelaşi prejudiciu);

· de executare a hotărârii judecătoreşti, deoarece scopul unei acţiuni judiciare este obţinerea unei reparaţii pentru prejudiciul suferit, rezultat ce poate fi atins numai prin executarea hotărârii. În general, cea mai simplă cale este sesizarea instanţei de la locul unde urmează a se cere executarea, însă dacă din considerente de natură legislativă, consumatorul introduce acţiune la altă instanţă, trebuie să ţină seama de condiţiile impuse de instanţă executării pentru obţinerea exequatur-ului.

Legat de aceasta, art. 156 din Legea nr. 105/1992 relevă următoarele: „Competenţa instanţelor române stabilită conform art. 148 – 152 nu este înlăturată prin faptul că acelaşi proces sau un proces conex a fost dedus în faţa unei instanţe judecătoreşti străine”, elemente ce dau posibilitatea consumatorului de a recurge la proceduri de judecată paralele (eng. forum shopping*) în faţa unor instanţe diferite.

Este necesar a sublinia faptul că majoritatea sistemelor de drept internaţional privat recunoaşte drept criteriu de atribuire a competenţei internaţionale sediul pârâtului.

Tot în acest context trebuie arătat că principiile suveranităţii şi independenţei statelor împiedică instanţa română să-şi decline competenţa în favoare unei autorităţi străine, ea fiind obligată să se pronunţe, deşi cauza se poate afla în curs de soluţionare la o instanţă străină.

În Europa, competenţa jurisdicţională în materie civilă şi comercială este reglementată de Convenţiile de la Bruxelles (1968) şi Lugano (1988), aplicabile statelor din Uniunea Europeană şi respectiv celor membre ale A.E.L.S. (Asociaţia Europeană a Liberului Schimb). Astfel, în art. 2 din ambele Convenţii se prevede că persoanele domiciliate pe teritoriul unui stat contractant, indiferent de naţionalitatea lor, sunt supuse jurisdicţiei acelui stat.

De asemenea, consumatorul român poate beneficia de dispoziţiile Convenţiilor, dacă introduce acţiunea la sediul agentului economic străin. În consecinţă, instanţa sesizată va aplica propriile norme conflictuale, care pot conduce la desemnarea unei legi mai favorabile consumatorului, decât legea materială română similară.

În ceea ce priveşte efectele unei hotărâri judecătoreşti străine, se poate spune că acestea vor fi puse în aplicare numai după ce hotărârea va fi recunoscută de autorităţile române.

O hotărâre judecătorească străină poate fi invocată în România ca act jurisdicţional, ca act probator sau ca simplu fapt juridic.

Principalele efecte se desprind din hotărârea judecătorească privită ca act jurisdicţional: forţa executorie, autoritatea de lucru judecat, opozabilitatea faţă de terţi. În situaţia în care pârâtul nu execută de bună voie hotărârea pronunţată împotriva lui, pentru ca reclamantul să poată apela la forţa de constrângere a statului român în vederea executării silite, trebuie să obţină exequatur-ul.

Prin exequatur se înţelege procedura judiciară prin care instanţa română, în urma controlului exercitat asupra hotărârii străine, o declară executorie. Astfel, exequatur-ul se poate solicita direct autorităţilor române, fără a urma procedura intermediară a recunoaşterii, fiindcă odată obţinut, hotărârea dobândeşte şi autoritate de lucru judecat.

În general, în litigiile de consum finalitatea urmărită este executarea hotărârii prin care agentul economic responsabil a fost tras la răspundere, fiind obligat să plătească despăgubiri consumatorului prejudiciat.

În domeniul răspunderii pentru produse faţă de consumatori, hotărârile obţinute în străinătate nu pot fi executate în România decât dacă se obţine exequatur-ul.

În dreptul internaţional privat român condiţiile care trebuie îndeplinite pentru obţinerea exequatur-ului sunt, conform art. 174 din Legea nr. 105/1992, următoarele:

a. hotărârea să fie definitivă, potrivit legii statului unde a fost pronunţată (art. 167, pct. a);

b. instanţa care a pronunţat hotărârea să fi avut, conform propriei legi, competenţa să judece procesul (art. 167, pct. b);

c. să existe reciprocitate de executare între ţara noastră şi ţara a cărei instanţă a pronunţat hotărârea (art. 167, pct. c);

d. hotărârea să fie executorie, potrivit legii instanţei care a pronunţat-o (art. 174, pct. a);

e. dreptul de a cere executarea silită să nu se fi prescris potrivit legii române (art. 174, pct. b);

f. hotărârea să nu fie rezultatul unei fraude comise în procedura urmată în străinătate (art. 168, alin. 1);

g. hotărârea să nu aducă atingere ordinii publice în dreptul internaţional privat român (art. 168, alin. 2);

h. să nu existe o hotărâre judecătorească a instanţelor române ce au soluţionat acelaşi litigiu sau să nu fi fost în curs de soluţionare în faţa acestora la data sesizării instanţei străine.

Atunci când consumatorul sesizează mai întâi instanţa străină şi după aceea pe ce română, hotărârea instanţei străine obţinută înainte de finalizarea procesului în România poate fi pusă în executare în ţara noastră.

În concluzie, pentru a evita procedura obţinerii exequatur-ului, consumatorul prejudiciat poate introduce acţiunea la instanţa de pe teritoriul statului unde agentul economic responsabil are sediul. Astfel, el va reuşi să obţină executarea silită a producătorului, fără riscul invocării ordinii publice, a reciprocităţii de executare sau a altor modalităţi de înlăturare a exequatur-ului, ce intervin în cazul unei hotărâri judecătoreşti străine.

Capitolul 3

Aspecte de drept comparat privind reglementarea protecţiei consumatorilor în unele state ale Uniunii Europene şi în S.U.A. 

Reglementarea protecţiei consumatorilor în ţările Uniunii Europene înregistrează un progres însemnat în domeniul securităţii alimentare a populaţiei, precum şi în domeniul combaterii practicilor de concurenţă neloială.

Astfel, există mai multe sisteme de protecţie a consumatorilor, apreciate drept caracteristice în spaţiul european. Din rândul acestora fac parte sistemul german, care lărgeşte sfera intereselor protejate de dreptul concurenţei neloiale, cel francez, în care dreptul concurenţei neloiale rămâne în cadrul său clasic, alături de care s-a dezvoltat în paralel un drept al consumatorilor, şi cel suedez, un sistem nou în care protecţia consumatorilor este asigurată, în principal, prin intervenţia statului.

În continuare vom prezenta o serie de reglementări importante, vizând protecţia consumatorilor, existente în legislaţia europeană, precum şi în S.U.A.

 

 

 

 

Belgia

În cadrul sistemului belgian de protecţie a consumatorilor, există prevederi specifice referitoare la practicile comerciale, informarea şi apărarea drepturilor consumatorilor.

Aceste reglementări cuprind diferite aspecte ce relevă printre altele: obligaţia de informare a consumatorului, definirea şi sancţionarea clauzelor contractuale abuzive, precum şi înfiinţarea unei Comisii speciale, care poate fi sesizată în legătură cu asemenea clauze.

De asemenea, există dispoziţii legale care ilustrează în mod eficient interferenţele dintre problemele de concurenţă neloială şi cele privind protecţia consumatorilor. Ele pot fi exemplificate prin citarea practicilor definite şi sancţionate, după cum urmează: vânzarea în pierdere, anunţurile privind reducerile şi compararea preţurilor, vânzările în lichidare, soldurile, oferta cumulativă de produse şi servicii.

În ce priveşte problema securităţii alimentare, componentă fundamentală a ideii de protecţie a consumatorilor, legislativul belgian a adoptat, la 4 februarie 2000 o lege-cadru referitoare la înfiinţarea unei Agenţii federale în scopul punerii în aplicare a unui sistem de control unitar şi de garantare a riscurilor în domeniul producţiei alimentare.

Această lege are drept obiectiv principal realizarea unei coordonări reale între organismele cu atribuţii de inspecţie şi control, în materia siguranţei alimentare, fapt realizat prin crearea unei structuri noi rezultată din comasarea acestora.

Art. 13 din legea menţionată prevede că Agenţia federală pentru controlul securităţii alimentare se află sub autoritatea ministrului Sănătăţii publice, care primeşte rapoarte trimestriale asupra activităţii desfăşurate de aceasta.

Tot în acest context, trebuie arătat că Agenţia prezintă în faţa parlamentului belgian un raport anual de activitate, ce conţine bilanţul rezultatelor obţinute ca urmare a activităţii sale.

Este necesar de precizat faptul că sfera competenţelor Agenţiei vizează întreg procesul alimentar.

Astfel, art. 4 din aceeaşi lege atribuie Agenţiei o dublă valenţă, şi anume: controlul securităţii procesului alimentar şi garantarea calităţii alimentelor, în vederea protejării sănătăţii consumatorilor.

Alin. 2 din acelaşi articol de lege arată că Agenţia este însărcinată cu elaborarea, aplicarea şi controlul asupra măsurilor privind analiza şi gestionarea riscurilor susceptibile de a afecta sănătatea consumatorilor.

Legat de aceasta, art. 4, alin 3 şi alin. 4 prezintă atribuţiile Agenţiei în domeniul protecţiei şi realizării siguranţei alimentare, cum ar fi:

· controlul, examinarea şi expertizarea produselor alimentare şi a materiilor prime;

· controlul şi verificarea tuturor activităţilor economice privind produsele alimentare, începând din momentul producţiei şi până în momentul vânzării;

· acordarea de autorizaţii necesare pentru producerea şi comercializarea produselor alimentare;

· elaborarea şi punerea în aplicare a unei politici de prevenire şi informare a consumatorilor;

· supravegherea respectării legislaţiei în domeniu;

· comunicarea de avize cu privire la reglementările existente, iar în viitor, transpunerea în dreptul intern a reglementărilor internaţionale. 

În concluzie, se poate afirma că acest organism, respectiv Agenţia federală pentru controlul securităţii alimentare, are un rol important în stabilirea unui punct de contact permanent între consumator şi structurile specializate în vederea obţinerii unei protecţii eficiente a sănătăţii consumatorilor.

Danemarca

În această ţară, protecţia consumatorilor este realizată printr-un ansamblu de instituţii specializate în diferite domenii de activitate, cum ar fi: siguranţa alimentară, concurenţa neloială, controlul produselor farmaceutice.

Referitor la protecţia consumatorilor în domeniul alimentar, trebuie arătat că există în cadrul Ministerului agriculturii danez un departament specializat pe probleme alimentare (legislaţie, control, cercetare).

Acest departament pentru probleme alimentare are drept scop principal realizarea unei protecţii reale împotriva riscurilor sanitare şi informării greşite a consumatorilor şi promovarea unei educaţii alimentare corecte.

De asemenea, departamentul menţionat trebuie să garanteze o producţie efectivă de animale sănătoase şi sigură din punct de vedere al consumului, precum şi menţinerea unui standard veterinar ridicat.

Legat de aceasta, sunt luate în considerare următoarele obiective:

· promovarea unei dezvoltări durabile;

· garantarea produselor alimentare şi favorizarea unei dezvoltări calitative a alimentelor de consum;

· asigurarea unui control eficient al tuturor componentelor procesului alimentar, începând din faza de producţie şi până la comercializare;

· îmbunătăţirea capacităţii de expertiză a laboratoarelor de cercetare şi analiză.

În vederea atingerii acestor obiective, departamentul amintit dispune de următoarele mijloace de acţiune:

· controlul şi supravegherea sanitară;

· analiza riscurilor alimentare iminente;

· cercetarea şi dezvoltarea unor metode de prevenire;

· elaborarea unor reglementări stricte în domeniul alimentar;

· informarea consumatorilor prin mass-media asupra rezultatelor obţinute în urma controalelor efectuate.

Este necesar de precizat că toate aceste măsuri se subsumează ideii de control realizat de către producătorii înşişi, în scopul respectării normelor tehnologice ale procesului de producţie.

În fine, trebuie subliniat faptul că activitatea acestui departament este sprijinită de organizaţiile sindicale şi asociaţiile pentru protecţia consumatorilor, care au un rol consultativ în ce priveşte avizarea iniţiativelor legate de controlul alimentar.

Franţa

În sistemul francez, alături de dreptul clasic al concurenţei neloiale, s-a dezvoltat un drept al consumatorului, protecţia acestuia fiind asigurată printr-o serie de reglementări speciale, care prevăd, în majoritatea cazurilor, răspunderi penale.

Reglementarea practicilor comerciale s-a realizat în Franţa mai ales sub forma unei legislaţii de consolidare a pieţei şi nu a constituirii unui adevărat drept al protecţiei consumatorului.

Astfel, sistemul francez al protecţiei consumatorilor prezintă trăsături originale, atât sub aspect procedural, cât şi al controlului administrativ al asociaţiilor de consumatori.

În acest sens, se recunoaşte asociaţiilor consumatorilor dreptul la acţiune civilă, ce poate fi exercitată atât în faţa unei jurisdicţii civile, cât şi în faţa celei penale, dacă prejudiciul este rezultatul unei infracţiuni. Acţiunea civilă poate îmbrăca fie forma unei acţiuni în daune, fie forma constituirii de parte civilă într-o acţiune penală.

Asociaţiile au posibilitatea de a introduce în justiţie „acţiunea sindicală”, prin care asociaţia pretinde repararea unui prejudiciu cauzat intereselor generale ale membrilor săi. În acest caz, este suficient să se dovedească o atingere directă sau indirectă intereselor legitime a căror apărare este urmărită de asociaţia reclamantă. 

Aceasta poate să recurgă la acţiunea penală, care prezintă în sistemul francez o procedură mai rapidă, cu cheltuieli mai mici, sarcina probei revenindu-i Ministerului Public.

În ceea ce priveşte acţiunea civilă în daune, doctrina franceză de specialitate este de acord în a susţine că asociaţiile de consumatori trebuie să urmărească o reparaţie conformă intereselor colective pe care le reprezintă.

În general, aceste asociaţii pretind rambursarea cheltuielilor şi unele sancţiuni suplimentare ce au rolul să aducă hotărârea instanţei la cunoştinţa publicului.

Germania

În sistemul german, afirmarea drepturilor de protecţie a consumatorilor s-a realizat în cadrul legislaţiei privind reprimarea concurenţei neloiale.

În prezent, jurisprudenţa şi doctrina sunt de acord asupra dublului scop al legii concurenţei neloiale, respectiv apărarea intereselor individuale ale comercianţilor, îmbinate cu apărarea intereselor consumatorilor.

Dacă la baza acestei concepţii stă ideea unei anumite solidarizări între interesele concurenţilor şi cele ale consumatorilor, cât priveşte folosirea unor mijloace cinstite, loiale, în activitatea economică nu poate fi omis faptul că nu toate practicile comerciale prezintă un interes egal pentru consumatori şi pentru comercianţi, existând o serie de conflicte de interese între aceştia.

În doctrină, s-a atras atenţia asupra importanţei, în cadrul preocupărilor de protecţie a consumatorilor, a posibilităţilor recunoscute asociaţiilor profesionale de a declanşa acţiunea în reziliere a actelor de concurenţă neloială, posibilitatea calificată drept o formă de autocontrol, fiind prima modalitate de protecţie a publicului în dreptul concurenţei neloiale.

Problema securităţii alimentare a consumatorilor a fost reglementată prin legea din 8 iunie 1993 asupra produselor alimentare. De asemenea, prin legea din 24 iunie 1994 asupra reorganizării unor instituţii federale competente în materie de sănătate publică, a fost creat un organism de specialitate, denumit Institutul federal pentru protecţia sanitară a consumatorilor şi de medicină veterinară, care a fost învestit cu garantarea securităţii alimentare în toate domeniile de activitate.

Prin această lege activitatea de reglementare în domeniul alimentar este atribuită ministrului sănătăţii, care are menirea de a asigura un cadru adecvat comercializării şi producerii bunurilor alimentare.

În general, controlul securităţii alimentare este exercitat de organisme specializate, la nivelul fiecărui land german.

La nivel federal, atribuţiile Institutului pentru protecţia sanitară a consumatorilor constau în următoarele:

· asigurarea securităţii alimentare;

· evaluarea riscurilor la care sunt supuşi consumatorii de către produsele alimentare;

· expertizarea anumitor produse alimentare şi informarea consumatorilor;

· elaborarea, pregătirea unei documentaţii fundamentată pe rezultatele obţinute în activitatea de control alimentar;

· efectuarea unor inspecţii în cadrul laboratoarelor specializate în controlul alimentar;

· coordonarea activităţii de control la nivelul landurilor, în domeniul protecţiei sanitare.

Se poate afirma, cu certitudine, că există o preocupare constantă atât la nivelul fiecărui land, cât şi la nivel federal, pentru îmbunătăţirea activităţii şi a mijloacelor de realizare a protecţiei alimentare a consumatorilor germani.

Italia

Referitor la sistemul italian de protecţie a consumatorilor, putem menţiona existenţa unui cod privat de autoreglementare, ce se bazează pe libertatea contractuală.

Normele acestui cod sunt adaptate periodic, în scopul reglementării conduitei organizaţiilor profesionale care au semnat un angajament de a-l respecta.

Reglementările actuale în domeniu prevăd că atât consumatorii individuali, cât şi asociaţiile de consumatori pot intenta o acţiune în faţa Autorităţii Antitrust, deciziile acesteia putând fi atacate înaintea Tribunalului Administrativ.

Marea Britanie

Prevederile referitoare la controlul securităţii alimentare sunt cuprinse în Legea standardelor alimentare, intrată în vigoare la 11 noiembrie 1999. Această lege consacră înfiinţarea unui organism specializat, respectiv Agenţia pentru standarde alimentare, instituţie publică cu statut special şi în legătură cu Ministerul sănătăţii.

În mod concret, aplicarea reglementărilor privind siguranţa alimentară a consumatorilor incumbă autorităţilor locale şi celor portuare, când este vorba de produse alimentare importate.

În cea ce priveşte structura organizatorică, Agenţia este compusă dintr-un preşedinte, un vicepreşedinte şi un număr variabil, de 8 până la 10 membri. Aceştia sunt numiţi pe o perioadă de 3 ani, mandatul lor putând fi reînnoit.

Art. 1 din legea standardelor alimentare arată că obligaţia fundamentală a Agenţiei este de a proteja sănătatea consumatorilor împotriva tuturor riscurilor legate de consumul produselor alimentare. Altfel spus, Agenţia trebuie să apere interesele generale ale consumatorilor britanici, prin: participarea la elaborarea de acte normative, acordarea de consultanţă de specialitate instituţiilor publice, informarea cetăţenilor şi a asociaţiilor de protecţie a consumatorilor, furnizarea de baze de date utile.

Dintre prerogativele cu care a fost învestită Agenţia, pot fi menţionate:

· să pună în aplicare, în mod direct, programele stabilite vizând controlul şi expertizarea produselor alimentare (destinate fie consumului uman, fie consumului animalier). Pentru aceasta, ea beneficiază de dreptul de liber acces în spaţiile verificate, de dreptul de a prelua eşantioane, de a consulta documentele necesare inspectării mărfurilor. Nerespectarea acestor drepturi de către cei controlaţi implică suportarea de sancţiuni penale;

· controlul activităţii autorităţilor locale şi a celor portuare desemnate să asigure respectarea normelor legale privind securitatea alimentară;

· elaborarea de instrucţiuni destinate autorităţilor locale în vederea gestionării supravegherii riscurilor de natură alimentară;

· propunerea spre adoptare, în cadrul Parlamentului britanic, a unor măsuri de îmbunătăţire a securităţii alimentare;

· promovarea unor politici de informare corectă şi de educare a consumatorilor.

De reţinut este faptul că Agenţia are un rol important în contextul general al preocupărilor pentru apărarea drepturilor fundamentale a consumatorilor, fiind un element esenţial în transpunerea în practică a ideilor consumeriste.

Olanda

În domeniul protecţiei consumatorilor există un interes major din partea autorităţilor, în special pentru controlul securităţii alimentare.

Astfel, a fost înfiinţată, la 1 ianuarie 2000, Agenţia pentru protecţia sănătăţii, pentru mărfuri şi pentru probleme veterinare, aflată în subordinea Ministerului sănătăţii. Principala atribuţie a acestei Agenţii este realizarea unui control eficient asupra securităţii alimentare a consumatorilor.

Pentru aplicarea scopului său fundamental, Agenţia are următoarele obligaţii:

· să examineze situaţiile în care anumite produse alimentare constituie un pericol pentru sănătatea consumatorilor;

· să analizeze plângerile înaintate de consumatori;

· să avizeze anumite iniţiative legislative în domeniu;

· să publice rezultatele anchetelor sale.

Tot în acest sens, Agenţia poate utiliza mijloace specifice de control, şi anume:

· accesul liber în locurile unde se efectuează inspecţii sanitare;

· constatări la faţa locului şi prelevări de eşantioane;

· consultarea şi copierea de documente necesare în cadrul anchetelor;

· redactarea de procese-verbale;

· interzicerea unor produse defectuoase/nocive.

Suedia

În sistemul suedez, protecţia consumatorilor este asigurată în principal prin intervenţia instituţiilor statului.

Astfel, s-a creat un Consiliu al Concurenţei care cuprinde şi delegaţi ai consumatorilor.

Există, de asemenea, o lege specială a marketing-ului, care reglementează procedeele de vânzare şi publicitate, un Consiliu al Pieţei, care a devenit ulterior Curtea pieţei, cât şi Ombudsman-ul consumatorilor.

Toate aceste reglementări asigură protecţia interesului colectiv al consumatorului, preocupările pentru protejarea consumatorului individual fiind concretizate în legislaţia comercială.

În aceste condiţii, dreptul consumatorilor a devenit o ramură bine individualizată şi autonomă faţă de dreptul concurenţei neloiale, ceea ce constituie particularitatea cea mai importantă a sistemului suedez de protecţie a consumatorilor.

Acest fapt tinde să asigure o armonizare a dreptului concurenţei cu protecţia consumatorului.

Principalele obiective în domeniul protecţiei consumatorilor au în vedere următoarele:

· influenţarea stării pieţei prin adaptarea bunurilor, serviciilor, metodelor de marketing şi a clauzelor contractuale la nevoile consumatorilor;

· perfecţionarea reglementărilor generale cu impact asupra consumatorilor;

· informarea generală a consumatorilor.

O altă particularitate a sistemului suedez este implicarea statului în acest domeniu, neexistând organizaţii independente ce au drept scop exclusiv protecţia consumatorilor. O asemenea protecţie este asigurată de organizaţiile sindicale.

În acest context, atunci când se descoperă o practică comercială abuzivă, Ombudsman-ul consumatorilor încearcă să-l determine pe vinovat să înceteze săvârşirea în continuare a acestei practici, de cele mai multe ori demersurile încheindu-se cu succes.

Dacă Ombudsman-ul nu reuşeşte să soluţioneze cauza, dosarul se înaintează Curţii pieţei, în faţa căreia acesta va îndeplini funcţia de procuror.

În situaţia în care Curtea este de acord cu cele sesizate, ea pronunţă interdicţia de continuare a actelor neloiale şi stabileşte o amendă pentru a asigura executarea hotărârii.

S.U.A.

În ceea ce priveşte politica americană privind protecţia consumatorilor, se poate afirma că există o implicare serioasă în acest domeniu.

Astfel, la nivel federal, responsabilitatea principală pentru asigurarea drepturilor consumatorilor este stabilită de Comisia Federală pentru Comerţ (F.T.C.).

Alte agenţii, care asigură cele mai multe servicii consumatorilor, sunt: Administraţia Alimentelor şi Medicamentelor, Comisia pentru Protecţia Consumatorilor, Departamentul de Justiţie, Departamentul Transporturilor.

De asemenea, la Preşedinţie există un consilier special pentru problemele consumatorilor precum şi un Birou pentru problemele consumatorilor, ce are drept responsabilitate principală coordonarea activităţilor federale referitoare la consumatori.

Mergând mai departe, fiecare administraţie de stat are legi şi agenţii distincte ale căror scopuri sunt subordonate protejării consumatorilor. Legile sunt similare cu actele de prevenire a practicilor comerciale frauduloase, adoptate de Comisia Federală de Comerţ, fiind numite Micul Act FTC, Actul privind fraudele împotriva consumatorului, Actul practicilor comerciale ilegale.

Majoritatea acestora se referă la procedurile de citare a părţilor, drepturile consumatorilor, sancţiuni civile, acţiuni în justiţie individuale şi colective, adoptarea unor reguli specifice şi coduri comerciale.

Se apreciază că în sistemul american cea mai simplă formă de protecţie pentru consumatori o constituie practica proceselor reclamaţiilor minore împotriva defectelor calitative ale produselor.

Referitor la temeiul răspunderii producătorului, jurisprudenţa americană a pornit de la răspunderea bazată pe vinovăţia acestuia, şi a evoluat treptat spre o răspundere obiectivă, independentă de culpă.

 

 

 

 

Capitolul 4

Concluzii

Necesităţile consumatorului, comportamentul acestuia reprezintă elemente esenţiale de care agenţii economici trebuie să ţină seama în contextul economiei de piaţă. În acest cadru, piaţa, ca loc de întâlnire a dorinţelor consumatorilor, exprimate prin cerere, cu cele ale producătorilor, exprimate prin ofertă, va purta amprenta modului de rezolvare a litigiului dintre producător şi consumator.

Pe cale de consecinţă, este necesară existenţa unor reglementări prin care să se statueze premisele unui mediu concurenţial loial şi o protecţie eficientă a consumatorului.

Legat de acestea, protecţia consumatorului reprezintă o componentă de bază a sistemului protecţiei sociale într-o societate democratică. Ea este concretizată printr-un ansamblu de dispoziţii privind iniţiativa publică sau privată destinată de a asigura respectarea intereselor consumatorilor.

În calitatea sa de purtător al cererii de bunuri şi servicii, consumatorul are un rol important în mecanismul economiei de piaţă. De aceea, el constituie elementul de referinţă al tuturor acţiunilor întreprinse de producători şi comercianţi.

În acest sens, protecţia consumatorului înseamnă protejarea acestuia împotriva riscului de a achiziţiona sau de a i se presta un serviciu care să-i pună în pericol viaţa, sănătatea ori interesele sale legitime.

Pe viitor, se impune ca protecţia consumatorilor să îmbrace forma atât a unei mişcări generale pentru respectarea intereselor consumatorilor, cât şi a unor acţiuni speciale, cu programe bine determinate în timp şi spaţiu.

O protecţie eficientă a consumatorilor presupune folosirea unei căi directe de soluţionare a conflictelor prin acţiuni judiciare şi administrative, dar şi utilizarea unei căi indirecte, respectiv activităţi ce se referă la:

· certificarea produselor

· standardizarea

· promovarea unor programe pentru educarea şi informarea consumatorilor

· asigurarea unor condiţii de distribuţie pentru bunurile de consum esenţiale

· asigurarea posibilităţilor de compensare a daunelor suferite de consumatori

· promovarea intereselor economice ale consumatorilor.

La nivel mondial, aceste preocupări se regăsesc în principiile directoare stabilite prin Rezoluţia O.N.U. nr. 39/248 din aprilie 1985, privind protecţia consumatorilor.

Pentru România, programele de protecţie trebuie să pornească de la obiectivele recomandate de O.N.U., precum şi de la alte aspecte generale, cum ar fi:

· obligarea statului de a asigura consumatorilor o poziţie dominantă pe piaţă;

· înlăturarea discriminărilor în domeniul prestărilor de servicii;

· reconsiderarea conceptului de consumator;

· înlocuirea răspunderii subiective a ofertantului cu o răspundere obiectivă;

· impunerea obligativităţii producătorilor de a emite documente asupra utilităţii bunului sau serviciului asigurat;

· determinarea administraţiei publice de a crea organe specializate care să supravegheze modul de respectare a drepturilor consumatorilor.

Drept urmare, este necesară îmbunătăţirea legislaţiei în general, şi a prevederilor referitoare la contracte, inclusiv regulile ce privesc concurenţa, preţurile, reclama, practicile de marketing, urmărindu-se protecţia consumatorilor împotriva comportamentului abuziv al ofertanţilor.

De asemenea, legislaţia privitoare la activitatea de publicitate trebuie să fie reglementată corespunzător. Astfel, trebuie să fie interzisă publicitatea înşelătoare, cea care prejudiciază respectul pentru demnitatea umană şi morală, fiind necesare a fi prevăzute sancţiuni în cazul publicităţii ilegale.

Totodată, se impune includerea în legislaţia actuală a unor sancţiuni severe, începând cu mărirea cuantumului amenzilor şi mergând până la suspendarea autorizaţiilor de funcţionare, care să se aplice în cazul agenţilor economici ce prejudiciază consumatorii.

O altă necesitate o constituie introducerea unui control amplu şi riguros asupra calităţii produselor şi serviciilor oferite de comercianţi, în scopul ocrotirii integrităţii fizice şi a sănătăţii consumatorilor şi diminuarea costurilor determinate de accidentele cauzate de consumarea unor produse nocive şi de prestarea unor servicii necorespunzătoare.

În domeniul accesului la justiţie al consumatorilor, se cere instituirea unui sistem de informare corectă şi o consultanţă juridică competentă, fapt de natură a proteja drepturile fundamentale ale acestora. Legat de aceasta, trebuie să fie adăugate unele îmbunătăţiri ale dreptului procedural prin care sunt oferite efectiv consumatorilor modalităţile şi structurile care să le faciliteze exercitarea drepturilor lor.

O altă problemă de importanţă majoră o reprezintă armonizarea legislaţiei interne cu cea comunitară şi adoptarea unor reguli uniforme pentru asigurarea protecţiei consumatorilor.

În acest sens, România a realizat un progres semnificativ în privinţa soluţionării problemelor legate de respectarea drepturilor consumatorilor, aspect evidenţiat şi în Raportul Comisiei Europene privind realizările înregistrate în anul 2000 de statul român, în vederea aderării la Uniunea Europeană (nn: raport dat publicităţii în noiembrie 2000).

Astfel, se precizează că în perioada ianuarie – iulie 2000, au fost soluţionate în mod favorabil un număr de 7 123 de reclamaţii, din totalul celor 12 537 primite de către O.P.C. De asemenea, asociaţiile pentru protecţia consumatorilor (nn: – 17 asociaţii înregistrate la nivelul anului 2000) au înaintat 260 de reclamaţii privind calitatea necorespunzătoare a bunurilor de consum şi a activităţilor de prestări servicii.

O.P.C. a organizat, în această perioadă, o informare corectă a consumatorilor prin acordarea de consultanţă juridică de specialitate şi prin semnalarea în mass-media a unor situaţii deosebite.

Tot în acest context, au fost create o serie de organisme consultative cu atribuţii în domeniul protecţiei consumatorilor, având drept scop dezvoltarea şi consolidarea unui sistem naţional pentru supravegherea evoluţiei pieţei interne.

Pentru îndeplinea acquis-ului comunitar, în acest domeniu, sunt necesare următoarele:

· apropierea de directivele comunitare privind protecţia consumatorilor;

· armonizarea legilor, normativelor şi prevederilor referitoare la libera circulaţie a produselor şi serviciilor;

· acordarea de despăgubiri consumatorilor nemulţumiţi de calitatea bunurilor achiziţionate şi a serviciilor prestate;

· adoptarea unor măsuri anti-monopol.

În domeniul instituţional este necesară o intensificare a activităţii de informare a consumatorilor, susţinută de consiliere şi consultanţă de specialitate, concomitent cu rezolvarea operativă a sesizărilor şi reclamaţiilor.

La nivelul agenţilor economici sunt necesare măsuri care să consolideze pe piaţă instrumentele concurenţiale şi informaţionale, cum ar fi:

· respectarea codurilor şi a regulamentelor de practică profesională;

· îmbunătăţirea calităţii şi realismului publicităţii şi interzicerea anunţurilor publicitare înşelătoare;

· interzicerea contractelor care restrâng concurenţa liberă între agenţii economici;

· afişarea clară şi la vedere a preţurilor şi tarifelor;

· creşterea volumului informaţiilor referitoare la siguranţa produselor şi serviciilor;

· utilizarea contractelor de asigurare; viitorul în domeniul protecţiei consumatorilor îl reprezintă asigurările, atât cele de răspundere civilă, la care apelează producătorii, cât şi asigurările de viaţă sau de accidente, pe care le încheie consumatorii înşişi, asigurări ce pot acoperi în condiţii optime şi fără întârziere prejudiciile cauzate de produsele sau serviciile necorespunzătoare;

· realizarea unor studii de cercetare a comportamentului consumatorilor şi adaptarea corespunzătoare a ofertei la necesităţile reale ale acestora.

În privinţa consumatorilor, este imperativă informarea corectă asupra produselor şi serviciilor, elaborarea unor ghiduri specializate precum şi consolidarea rolului organizaţiilor neguvernamentale pentru protecţia consumatorilor.

În final, trebuie menţionat că toate aceste măsuri vizând protecţia consumatorilor au menirea să conducă la formarea şi consolidarea încrederii consumatorilor în mecanismele economiei de piaţă, fapt de natură a impulsiona schimburile comerciale şi cooperarea multinaţională. Din acest punct de vedere este importantă perceperea consumatorului ca factor esenţial şi determinant de schimbare la nivelul întregii societăţi.

 

 

 

 

 

 

 

 

 

 

 

 

 

 

 

 

 

 

 

 

BIBLIOGRAFIE

1. Azema J. – Le droit français de la concurrence, Paris, 1989

2. Anghel I.M., Deak Fr., Popa M.F., Răspunderea civilă, Editura Ştiinţifică, Bucureşti, 1970

3. Baker M.J. – Marketing, S.C. Ştiinţă şi tehnică S.A., Bucureşti, 1997

4. Baudrillart J. – La société de consommation, Édition Denoel, Paris, 1991

5. Blythe J. – Comportamentul consumatorului, Editura Teora, Bucureşti, 1998

6. Bree J. – Le comportement du consommateur, Press Universitaires de France, 1994

7. Boier R. – Comportamentul consumatorului, Editura Graphix, Iaşi, 1994

8. Bojin E. – Protecţia consumatorilor, în „Cartea Albă a Uniunii Europene” în Tribuna Economică, nr. 21-22/1996

9. Bojin E. – Dreptul comunitar al consumatorilor, în Tribuna Economică, nr. 34/1996

10. Căpăţână O. – Dreptul concurenţei comerciale, Editura Lumina Lex, Bucureşti, 1992

11. Cătoiu I., Teodorescu N. – Comportamentul consumatorului, teorie şi practică, Editura Economică, Bucureşti, 1997

12. Ciobanu V.M. – Tratat teoretic şi practic de procedură civilă, vol. I, II, Editura Naţional, Bucureşti, 1996

13. Eminescu Y. – Concurenţa neleală, Editura Lumina Lex, Bucureşti, 1995

14. Engel J.F., Blackwell R.D., Kollat D.T. – Consumer Behaviour, Third Edition, Dryden Press, Hindsdale, Illinois, 1982

15. Forbes J.D. – The consumer interest, Croom Helm, London, 1977

16. Galbraith J.K. – Ştiinţa economică şi interesul public, Editura Politică, Bucureşti, 1982

17. Gaudemet-Tallon H. – Les conventions de Bruxelles et de Lugano. Compétence internationale, reconnaissance et exécution des jugements en Europe, L.G.D.J., Paris, 1996

18. Ghestin J. – La Directive communautaire et son introduction en droit français, în Sécurité des consommateurs et responsabilité du fait des produits défectueux, L.G.D.J., Paris, 1987

19. Kramer L. – La C.E.E. et la protection du consommateur, L.G.D.J., Paris, 1988

20. Lee S., Zelenak M. – Consumer Economics, Tenth Edition, Publishing Horizons, Columbus, Ohio, 1990 

21. Mihuţ I., Pop M. – Consumatorul şi managementul ofertei, Editura Dacia, Cluj-Napoca, 1996

22. Miron M.A. – Comportamentul consumatorului, Editura ALL, Bucureşti, 1996

23. Markovics Y. – La directive C.E.E. du 25 juillet 1985 sur la responsabilité du fait des produits défectueux, L.G.D.J., Paris, 1990

24. Morar R. – Sisteme de protecţie a consumatorilor, Editura Lumina Lex, Bucureşti, 1995

25. Patriche D. – Protecţia consumatorului în economia de piaţă, Editura Academia Universitară Athenaeum, Bucureşti, 1994

26. Patriche D., Pistol GH. – Protecţia consumatorilor, Academia de Studii Economice, Bucureşti, 1998

27. Pistol Gh. – Sisteme de protecţie a consumatorilor, Note de curs, Academia de Studii Economice, Bucureşti, 1995

28. Pizzio J.P. – Droit de la consommation, Encyclopédie Dalloz, Paris, 1989

29. Savin I. – „Sisteme de protecţie a consumatorilor în plan internaţional”, în Managementul calităţii şi protecţiei consumatorilor, vol. III, Academia de Studii Economice, Bucureşti, 1997

30. Ungureanu C.T. – Drept internaţional privat. Protecţia consumatorilor şi răspunderea pentru produsele nocive, Editura ALL BECK, Bucureşti, 1999

31. Zamfir I. – Protecţia consumatorilor în România. Acte normative comentate, Editura Continent XXI, Bucureşti, 1997

Articole. Publicaţii

32. Allix J. – La protection du consommateur en matičre de contrats ŕ distance, în R.E.D.C. nr. 2/1993

33. Bonnecarričre Ph. – Rapport d'information nr. 3108 sur la proposition de directive du Parlement européen et du Conseil relative aux actions en cessation en matičre de protection des intéręts des consommateurs (COM [95] 712 final/no E 602)

34. Căpăţână O. – Noţiunea concurenţei comerciale în „Revista de drept comercial”, nr. 1/1992

35. Căpăţână O. – Noua reglementară antimonopolistă în dreptul concurenţei, în „Dreptul”, nr. 7/1996

36. Christianos V., Picod F. – Consommateurs, în „Répertoire communautaire Dalloz", aprilie 1996

37. Dactylidis R. – La responsabilité du fait des produits aux États-Unis: aspects juridiques, în „Droit et pratiques du commerce international", nr. 1/1992

38. Drăgulănescu N. – Pregătirea consumatorilor — obiectiv prioritar al oricărui guvern, în „Economistul", nr. 142/1991

39. David S. – Regimul general şi de drept internaţional privat al răspunderii pentru produse, în „Revista de drept comercial”, nr. 4/1993

40. Fallon M. – Le droit des rapports internationaux de consommation în J.D.I., 1984

41. Omar P.J. – The special status of consumer and employment contracts in the Brussels Convention, în E.B.L.R., aprilie 1996

42. Purcărea Th. – Concurenţa şi protecţia consumatorului, în „Adevărul Economic”, nr. 51-52/1994

43. Rezoluţia O.N.U. nr. 35/63 — decembrie 1980, privind practicile comerciale restrictive

44. Rezoluţia O.N.U. nr. 39/248 — aprilie 1985, privind protecţia consumatorilor

45. Politica suedeză privind protecţia consumatorilor în „Buletinul Comercial” nr. 3-4/1992, editat de Institutul Naţional V. Madgearu, Bucureşti, 1992

46. La politique communautaire en faveur des consommateurs, în „Revue du Marché Unique Européen", nr. 1/1992

47. Protection et information des consommateurs, în „Revue Info", nr. 7/1993

48. Ghidul consumatorului pentru produse din industria alimentară, editat de Oficiul pentru Protecţia Consumatorilor din România şi Asociaţia pentru Protecţia Consumatorilor din România, Bucureşti, 1996

49. Ghidul cumpărătorului de produse de folosinţă îndelungată şi de uz curent, editat de Oficiul pentru Protecţia Consumatorilor şi Federaţia judeţeană a asociaţiilor pentru protecţia consumatorilor - Bihor, Oradea, 1996 

50. Ghidul european pentru promovarea intereselor consumatorilor, editat de AROMAV, Bucureşti, 1997

Legislaţie

51. Constituţia României, Ediţia a II-a, Parlamentul României, Bucureşti, 1991

52. Ordonanţa Guvernului nr. 21/1992, privind protecţia consumatorilor

53. Legea concurenţei nr. 21/1996

54. Ordonanţa Guvernului nr. 47/2000 privind comercializarea produselor şi serviciilor de piaţă

55. Hotărârea Guvernului nr. 784/10.09.1996 pentru aprobarea normelor metodologice privind etichetarea produselor alimentare

56. Ordonanţa Guvernului nr. 58/30.01.2000 pentru modificarea şi completarea Ordonanţei Guvernului nr. 21/1992 privind protecţia consumatorilor

57. Ordonanţa Guvernului nr. 87/29.08.2000 privind răspunderea producătorilor pentru pagubele generate de produsele defectuoase 

58. Hotărârea Guvernului nr. 776/18.09.2000 privind organizarea şi funcţionarea Oficiului pentru Protecţia Consumatorilor 

59. Legea nr. 148/26.07.2000 privind publicitatea

60. Ordonanţa de Urgenţă a Guvernului nr. 2/04.01.2001 privind înfiinţarea Autorităţii Naţionale pentru Protecţia Consumatorilor

 

 Anexe

Anexa nr. 1

· Formular de reclamaţii pentru consumatori

	Reclamant
	 
	Reclamat

	 
	Nume
	 

	 
	Adresă
	 

	 
	Telefon
	 

	 
	Localitate
	 

	 
	E-mail
	 


Reclamaţia Consumatorului

	Circumstanţe

(indicaţi data şi locul cumpărării sau semnării contractului, numiţi produsul sau serviciul, precum şi preţul, etc.)
	 

	Problema legată de
	Informaţii incomplete

Alt tip de probleme

Clauze contractuale necorespunzătoare

	Alt tip de 

problemă
	 

	Detaliere

reclamaţie
	 

	Cerinţa 

Reclamantului
	Livrarea produsului/furnizarea serviciului

Remedierea produsului sau serviciului

Schimbarea produsului

	 

Alt tip de cerinţe

 
	 


 

 

 

Anexa nr. 2

 

· Organisme neguvernamentale şi relaţiile între acestea

 

 

 

 

	Organisme consultative la:

- nivel central

- nivel local

	 

 

 

	Instituţii publice
	 
	Agenţi economici

	 

 

 

	ONG-uri 

Reprezentative ale consumatorilor
	 

 
	 

Consumatori 


 

 Anexa nr. 3

 

Factorii implicaţi şi rolul lor în protecţia consumatorilor

	 
	 

Factori cheie

Factori ţintă
	 

	 
	 

 
	 

	Executant

Producătorul

- calitate

- preţ

- fiabilitate

- garanţii
	 
	Beneficiar Consumatorul

- protecţia muncii

- protecţia sănătăţii

- siguranţa

- preţul produselor şi al serviciilor

- protecţia mediului

- calitatea vieţii
	 
	Ordonator

Guvernul

- cadru legislativ

- reguli, norme şi 

reglementări

- control-verificări

- sancţiuni

	 
	 

 
	 

	 
	 

Susţinători 
	 

	 

 
	 
	 

	Sindicatele

- supraveghere socială

- acţiuni de susţinere

- acţiuni de promovare
	 
	ONG-urile de profil

- informare

- educare

- instruire

- reprezentare


  

Anexa nr. 4

 

· Acţiuni directe ale asociaţiilor pentru protecţia consumatorilor

 

 

 

	Asociaţii pentru protecţia consumatorilor
	 

	 
	 

	Acţiuni directe
	- informare

	 
	- educare

	 
	- prevenire

	 
	- ocrotirea vieţii, sănătăţii şi a securităţii alimentare 

	 
	- protecţia intereselor economice

	 
	- protecţia mediului

	 
	- protecţia juridică


 

 

 

 

 

 

 

 

 

 

 

 

 

 

 

 

Anexa Nr. 5

 

· Sistemul de protecţie a consumatorilor existent în România

 

 

 

	Cadrul legislativ

- legi

- ordonanţe guvernamentale

- hotărâri ale guvernului
	 

	 

 

	Instituţii şi organisme guvernamentale

- A.N.P.C.

- alte organisme cu atribuţii de control
	 
	Consilii consultative

	 

 

	Agenţi economici

- standardizare

- asigurarea calităţii

- certificarea produselor

- mărci de calitate

- politici promoţionale

- comercializarea produselor

- politici de distribuţie

- prestări de servicii
	 
	Consumatori

- organizaţii neguvernamentale de protecţie a consumatorilor

- publicaţii de specialitate

-mass-media

- laboratoare proprii pentru analiza produselor

